## CSENGŐD KÖZSÉG POLGÁRMESTERE

## ELŐTERJESZTÉS

(a Képviselő-testület 2019. október 31-ei alakuló ülésére)

**TÁRGY: ALPOLGÁRMESTER MEGVÁLASZTÁSA**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 74. § (1) bekezdése szerint a képviselő-testület a polgármester javaslatára, **titkos szavazással (**a megválasztott képviselők több mint a felének igen szavazata)**, minősített többséggel** a polgármester helyettesítésére, munkájának segítésére egy **alpolgármestert** választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

Az önkormányzat szervezeti és működési szabályzatáról szóló 1/2018. (II.28.) önkormányzati rendelet 52. § (1) bekezdése tartalmazza, hogy a Képviselő-testület a polgármester helyettesítésére, munkájának segítésére a saját tagjai közül, a polgármester javaslatára - titkos szavazással - egy társadalmi megbízatású alpolgármestert választ.

Az alpolgármester megválasztására az Mötv. 43. § (3) bekezdése értelmében az alakuló ülésen vagy az azt követő ülésen kerül sor.

Javasolom, hogy a Képviselő-testület Kalocsai Ferenc képviselőt válassza meg társadalmi megbízatású alpolgármesternek.

A társadalmi megbízatású alpolgármester tiszteletdíjára és költségtérítésére vonatkozó szabályokat az Mötv. tartalmazza.

Mötv. 80.§ (2) bekezdése szerint a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.

Mötv. 80.§ (3) A főpolgármester-helyettes, a főállású alpolgármester, a társadalmi megbízatású alpolgármester, a megyei közgyűlés alelnöke havonta az illetményének, tiszteletdíjának 15%-ában meghatározott összegű költségtérítésre jogosult.

A megválasztandó alpolgármester tiszteletdíját összegszerűen kell a képviselő-testületnek megállapítania.

A fenti szabályoknak, valamint az Mötv. 71.§ (4), 71.§ (5) bekezdéseinek és A közszolgálati tisztviselőkről szóló 2011. évi CXCIX. törvény 225/L.§ (1) bekezdésének figyelembe vételével az alpolgármester tiszteletdíja maximálisan 246 800 Ft összegben állapítható meg.

Az alpolgármester tiszteletdíját a képviselő-testület szabadabban határozhatja meg. Az egyetlen korlát, hogy az alpolgármester tiszteletdíja nem haladhatja meg a társadalmi megbízatású polgármester tiszteletdíja 90%-át. A jogszabályi rendelkezés lehetőséget biztosít arra, hogy a települések ezen a területen is takarékoskodhassanak.

A fentiekre és az Önkormányzat költséghatékony működésére tekintettel a társadalmi megbízatású alpolgármester részére megválasztásának napjától 100 000.- Ft tiszteletdíj kerüljön megállapításra.

A fentiek alapján javaslom, hogy a Képviselő-testület a határozat-javaslatban foglaltak szerint döntsön.

**C s e n g ő d, 2019. október 28.**

**Pivarcsi Csaba sk**.

polgármester

### HATÁROZAT-JAVASLAT

Csengőd Község Önkormányzatának Képviselő-testülete

1. Kalocsai Ferenc képviselőt 2019. október 31. napjától társadalmi megbízatású alpolgármesterré választja.
2. megállapítja, hogy Kalocsai Ferenc alpolgármester - a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 80.§ (2) bekezdése alapján 2019. október 31. napjától havonta 100 000.-Ft tiszteletdíjra jogosult.
3. megállapítja, hogy Kalocsai Ferenc alpolgármester az Mötv. 80.§ (3) bekezdése alapján tiszteletdíjának 15 %-ban meghatározott, 15 000- Ft – összegű költségtérítésre jogosult.

**Felelős:** polgármester

**Határidő:** folyamatos

**Kapják:** Alpolgármester

Jegyző

Személyügyi ügyintéző